নজরুলের পিতা কাজী ফকির আহমেদ নিষ্ঠাবান মুসলমান ছিলেন। ইসলামের সকল পরব ও আচার তিনি নিষ্ঠার সঙ্গে পালন করতেন। তিনি ধর্মপ্রাণ মুসলমান হলেও অন্যান্য ধর্মের প্রতিও তাঁর উদার মনোভাব ছিল। তিনি মারা যান নজরুলের বয়স যখন নয় বছর। কিন্তু পিতার কিছু বৈশিষ্ট্য নজরুলের মধ্যে থাকাই স্বাভাবিক। আবার নজরুলের এক চাচা কাজী বজলে করিম ছিলেন ফার্সি ভাষা ও সাহিত্যের পণ্ডিত। গ্রামের যে মক্তব থেকে নজরুল নিম্ন প্রাইমারি পাস করেন সেখানকার একজন শিক্ষক ছিলেন কাজী বজলে আহমেদ। এঁরা দু’জনই নজরুলকে আরবি–ফার্সি ও উর্দু শিখতে সাহায্য করেন। দেখা যায় অতি অল্প বয়সে লেটো দলের জন্য পালা রচনা করতে গিয়ে নজরুল একটি কবিতা লেখেন যাতে প্রচুর বিদেশি ভাষার সংমিশ্রণ দেখা যায়। কবিতাটি এরকম: ‘মেরা দিল বেতাব কিয়া / তেরী আব্রু য়ে কামান্‌ / জ্বলা যাতা হ্যায় / ইশ্‌ক মে জান পেরেশান / হেরে তোমার ধ্বনি / চন্দ্রকলঙ্কিনী / মরি কী যে বদনের শোভা / মাতোয়ারা প্রাণ / বুলবুল করতে এসেছে / তন্থ মধু গান।’ এ কবিতার মধ্যে যেমন অভিজাত সংস্কৃতিনির্ভর শব্দ ‘চন্দ্রকলঙ্কিনী’ আছে, তেমনি আছে ‘ইশক’, ‘পেরেশান’ ইত্যাদি ফার্সি শব্দ। কাজে ছোট বেলা থেকে বাংলা শব্দ এবং বিদেশি শব্দের মধ্যে যে সহজিয়া লেনদেনের ব্যাপারটি নজরুল প্রতিভা আবিষ্কার করে নিল, বলাবাহুল্য তিনি যতই পরিণতির দিকে এগিয়েছেন কবি এবং লেখক হিসেবে, ততই তিনি এ লেনদেনের প্রক্রিয়াটিকে একটি তাত্ত্বিক পরিণতির দিকে নিয়ে যেতে লাগলেন। লেখক আহমদ ছফা তাঁর সুবিখ্যাত বাঙালি মুসলমানের মন গ্রন্থে এ তত্ত্বটি দাঁড় করান যে বাংলা সাহিত্যে মুসলমান বীরত্ব গাথা রচনার প্রয়াস মুসলমান লেখকেরা নিয়েছিলেন এবং সে জন্য তাঁরা মধ্যপ্রাচ্যের অনেক বীর চরিত্রকে অভৌগোলিক ও ইতিহাসের শুদ্ধতা ছাড়া নির্মাণ করেন। ছফার দৃষ্টিতে বিষাদ সিন্ধু মহৎ সৃষ্টি হলেও, ভৌগোলিক ও ঐতিহাসিক প্রমাদযুক্ত। মীর মোশাররফ হোসেনের পরে নজরুলের ইসলামী সংস্কৃতি নিয়ে উচ্ছ্বাস কম আকর্ষণীয় নয়। প্রথম জীবনেই সমরাক্রান্ত মানসিকতা ছিল তাঁর। ৪৯নং বাঙালি পল্টনে যোগ দিয়ে তিনি তিনটি বছর করাচিতে অধিষ্ঠিত ছিলেন এবং কাজের ফাঁকে ফাঁকে আরবি ও ফার্সি সাহিত্য গিলে ফেলেন, যার মধ্যে প্রাগ্রসরতার কারণ ছিল তাঁর শৈশবে আরবি ও ফার্সি ভাষায় শিক্ষা লাভ। নজরুল যেহেতু মধ্যপ্রাচ্যের কাছাকাছি অবস্থান করছিলেন, সেজন্য ছফা কথিত মীর মোশাররফের ভুলগুলো তিনি করেননি, এবং একে একে রচনা করেন ‘আনোয়ার পাশা,’ ‘কামাল পাশা’– যেগুলো যুদ্ধের বাজ পড়ছে, গোলা ছুটছে সে রকম কবিতা, এবং এর কিছু পরে ‘বিদ্রোহী’ কবিতার সৃষ্টি করলে তাতেও আগের দুই কবিতার মতো আরবি–ফার্সি–উর্দু শব্দের আনাগোনায় পুরো কবিতাটি কলরোলময় হয়ে ওঠে। যদিও লক্ষ্য করলে দেখা যায়, নজরুলের যত বিখ্যাত কবিতা আছে, তার মধ্যে ‘বিদ্রোহী’তে বরঞ্চ বিদেশি ভাষার প্রবেশ কম। ‘শির’ এবং ‘আরশ’ ছাড়া আর তেমন চোখে পড়ে না। কিন্তু কবিতার ছন্দটা যেন রণদামামার। সে তুলনায় ‘শাত্‌–ইল–আরব’ এবং ‘মোহর্‌রম’ কবিতার মধ্যে বিদেশি শব্দের প্রয়োগ বেশি দেখা যায়। ‘শাত–ইল–আরব’ এক কথায় কবির অনন্য সৃষ্টি কারণ কবি কখনো মেসোপোটেমিয়া যান নি, কিন্তু তাঁর মানসচক্ষে তিনি নদীটির বর্ণনা রচনা করেছেন। রবীন্দ্রনাথের ‘কথা ও ছন্দ’ কবিতায় আছে দেবতা কবিবর বাল্মিকীকে বলছেন তুমি অযোধ্যা না দেখে থাকতে পার, তবে জেনে রাখ ‘কবি, তব মনোভূমি রামের জন্মস্থান অযোধ্যার চেয়ে সত্য জেনো।’ এটাও লক্ষ্য করলে দেখা যায় ‘শাত–ইল–আরব’ কবিতায় ঐসলামিক বীরত্বের জয়গাথা গাওয়া হলেও কিন্তু নদীটির ঠিক প্রাকৃতিক, স্থানিক এবং আবহাওয়াগত বর্ণনা নেই। সেদিক থেকে ‘মোহররম’ অনেক বেশি উৎরোনো কবিতা। এতে আরবি ফার্সি ভাষা মিশেছে আবার স্থানিক বর্ণনাও যথেষ্ট আছে। ভাষার মিশেল: ‘নীল সিয়া আস্‌মান, লালে লাল দুনিয়া, — / ‘আম্মা ! লা’ল তেরি খুন কিয়া খুনিয়া।’ আর স্থানিক বর্ণনা: ‘কলিজা কাবাব—সম ভুনে মরু–রোদ্দুর, / খাঁ খাঁ করে কারবালা, নাই পানি খর্জুর।’